L-Unjoni Ewropea tilqa' l-iffirmar tal-Ftehim Politiku dwar il-Libja, u twiegħed appoġġ lill-Gvern b'Kunsens Nazzjonali li jmiss. Illum ittieħed pass storiku sabiex jerġgħu jinkisbu l-paċi u l-istabbiltà għall-poplu Libjan. L-iffirmar tal-Ftehim Politiku dwar il-Libja mir-rappreżentanti tal-membri tal-Kamra tad-Deputati u l-Kungress Nazzjonali Ġenerali, l-Indipendenti, il-Muniċipalitajiet, il-partiti politiċi u s-soċjetà ċivili jwitti t-triq għal soluzzjoni paċifika għal kriżi terribbli li qasmet, faqqret, u kkawżat tant tbatija lill-poplu Libjan, u li hija ta' theddida dejjem ikbar mhux biss għal-Libja stess iżda wkoll għall-ġirien tagħha, inkluża l-UE. L-UE twiegħed l-appoġġ tagħha lill-Gvern b'Kunsens Nazzjonali li jmiss, u mhux ser jibqa' jkollha kuntatti uffiċjali ma' individwi li jistqarru li huma parti minn istituzzjonijiet li ma jkunux ivvalidati mill-ftehim politiku dwar il-Libja. L-UE tinsab lesta li toffri appoġġ immedjat u sostanzjali f'għadd ta' oqsma differenti li ser jingħataw prijorità flimkien mal-awtoritajiet Libjani: pakkett ta' għajnuna ta' 100 miljun euro huwa diġà disponibbli inkluż għall-għoti ta' servizzi li l-popolazzjoni Libjana tant teħtieġ. L-UE tissottolinja li l-appartenenza Libjana f'dan il-proċess u l-importanza li dan jinżamm miftuħ u inklużiv. Ir-responsabbiltà hija f'idejn il-Libjani għall-implimentazzjoni b'suċċess tal-ftehim u l-UE, u l-komunità internazzjonali jinsabu lestai li jappoġġawhom f'dan it-tentattiv. L-UE tesprimi l-gratitudni tagħha lill-UNSMIL u lill-UNSGSR Martin Kobler għad-dedikazzjoni u ħila li wrew fit-tlaqqigħ tal-partijiet Libjani flimkien għal dan il-pass importanti.